Π.Α.Ο. Ατρόμητος Πειραιώς

Ο **Ποδοσφαιρικός Αθλητικός Όμιλος Ατρόμητος Πειραιώς** είναι ελληνικό ποδοσφαιρικό σωματείο το οποίο εδρεύει στα Καμίνια, συνοικία του Πειραιά. Ιδρύθηκε το 1926 με χρώματα το μπλε και λευκό.

Αποτελεί ένας από τους πιο ιστορικούς αθλητικούς συλλόγους του Πειραιά, με πιο διακεκριμένο τμήμα του, αυτό του ποδοσφαίρου. Από το 1985 διέθετε επίσης τμήματα μπάσκετ ανδρών και γυναικών, τα οποία από το 1990 δρουν ανεξάρτητα από τον σύλλογο, με την ονομασία Ε.Σ.Η. Ατρόμητος Πειραιά.

## Τμήμα ποδοσφαίρου
### Ιστορία
Ο Π.Α.Ο. Ατρόμητος Πειραιώς μετέχει σε διοργανώσεις της Ένωσης Ποδοσφαιρικών Σωματείων Πειραιά (Ε.Π.Σ. Πειραιά) από την αγωνιστική περίοδο 1929–30, όταν εντάχθηκε στην Γ΄ Kατηγορία. Έπειτα από τέσσερις συνεχόμενες χρονιές στη Γ΄ κατηγορία, την τελευταία 1933–34, κατέκτησε την πρώτη θέση και προβιβάστηκε απευθείας στην Β΄ κατηγορία. Την περίοδο της Κατοχής ή μετά την Απελευθέρωση, συγχωνεύτηκε με τον Κεραμεικό Καμινίων, ο οποίος έλαβε μέρος στο πρωτάθλημα Α΄ Κατηγορίας της ΕΠΣ περιόδου 1940–41, το οποίο διακόπηκε εξαιτίας του ελληνοϊταλικού πολέμου.

Μεταπολεμικά και έπειτα πλέον από τη συγχώνευση, ο σύλλογος συνέχισε ως «Ατρόμητος» στην Α΄ κατηγορία, στην οποία συχνά ήταν πρωταγωνιστής μαζί με τους Εθνικό, Ολυμπιακό και Προοδευτική. Την περίοδο 1946–47 αναδείχθηκε δευτεραθλητής Πειραιά πίσω από τον Ολυμπιακό με τον οποίο ήρθε ισόπαλος 2–2 και κέρδισε τη συμμετοχή του στο Πανελλήνιο πρωτάθλημα, στο οποίο τερμάτισε προτελευταίος στην 5η θέση, μπροστά από τον Μακεδονικό, με σημαντικότερα αποτελέσματα: νίκη (1–0), ισοπαλία (2–2) εκτός έδρας με την ΑΕΚ και δυο νίκες με τον Μακεδονικό (2–0, 4–2). Την επόμενη, 1947–48 τερμάτισε ξανά στη 2η θέση υποχρεώνοντας τον ΟΣΦΠ στην μοναδική του ήττα (0–1) και μέχρι το 1958 τερμάτιζε σταθερά στην 4η θέση. Μάλιστα το 1949–50 έρχεται ισόπαλος 3–3 με τον πρωταθλητή Ολυμπιακό, το 1950–51 και το 1953–54 είναι ξανά ο μόνος που τον κερδίζει (1–0 και 3–1) Την περίοδο 1957–58 ισοβάθμησε αρχικά με τον Εθνικό στην 3η θέση, αλλά στη συνέχεια ο αγώνας κατάταξης έληξε ισόπαλος 1–1 και ευνοήθηκε ο Εθνικός, που είχε καλύτερη διαφορά τερμάτων στο πρωτάθλημα και κατετάγη τελικά 4ος, στερώντας έτσι την πρόκριση του στο Πανελλήνιο πρωτάθλημα.

Την περίοδο 1959–60 αναδείχθηκε πρωταθλητής Ε.Π.Σ. Πειραιά και προκρίθηκε στην άτυπη τότε Β΄ Εθνική. Εκεί, ισοβάθμησε στην πρώτη θέση με τον Πανελευσινιακό και επικρατώντας σε αγώνα κατάταξης με 1-0, αναδείχθηκε πρωταθλητής ομίλου και κέρδισε την πρόκριση του στην Α΄ Εθνική. Την ομάδα αποτελούσαν οι: Κοψαχείλης (τερμ.), Μπελούκας, Τσιαμάκος, Ιωνάς, Στριμπέλης, Τσατσαρίδης, Ζουγανέλης, Νίκος Αλέφαντος, Χόβρης, Δροσόπουλος, Τουλτσινάκης, Ανασόπουλος, Μάμαλης και Πατρινός. Οι Αλέφαντος, Δροσόπουλος, Μάμαλης, Τσιαμάκος και Τσατσαρίδης ήρθαν το καλοκαίρι του 1959 ως αντάλλαγμα για τη μεταγραφή του Γιώργου Σιδέρη στον Ολυμπιακό.

Έλαβε μέρος στο δεύτερο κατά σειρά πρωτάθλημα της Α΄ Εθνικής Κατηγορίας, για πρώτη και μοναδική φορά στην ιστορία του, την περίοδο 1960–61, οπού τερμάτισε τελευταίος και υποβιβάστηκε. Την ομάδα εκείνη αποτελούσαν οι: Νίκος Αλέφαντος, Γιάννης Αμπατζόγλου, Αναγνωστόπουλος, Παναγιώτης Ανασόπουλος, Χρήστος Αναστασιάδης, Θεόδωρος Αργουδέλης, Γιάννης Γαβαλάς, Ευγένιος Γεωργακόπουλος, Βαγγέλης Δημόπουλος, Χρήστος Ζουγανέλης, Μιχάλης Ιωνάς, Κόρμπος, Παναγιώτης Κοψαχείλης, Μάμαλης, Κώστας Μπελούκας, Νομικός (από τον Α.Ο. Ποντίων Νίκαιας), Δημήτρης Σκαραμαγκάς, Νίκος Στριμπέλης, Κώστας Τουλτσινάκης, Νίκος Τσαμάκος, Άριστείδης Τσατσαρίδης και ο Σταύρος Χόβρης. 

Στη συνέχεια, είχε σταθερή παρουσία για 16 χρονιές στη Β΄ Εθνική, όποτε και την περίοδο 1977–78 υποβιβάστηκε στην αμέσως κατώτερη κατηγορία, Εθνική Ερασιτεχνική κατηγορία, την μετέπειτα Γ΄ Εθνική. Στην Εθνική Ερασιτεχνική αγωνίστηκε τρεις συνεχόμενες χρονιές και τη σεζόν 1980–81 κατέκτησε το πρωτάθλημα και επέστρεψε στην Β΄ Εθνική, στην οποία έδωσε την παρουσία του για τελευταία φορά έως σήμερα τις χρονιές 1981–82 και 1982–83, όταν την τελευταία υποβιβάστηκε εκ νέου, για να γνωρίσει νέο υποβιβασμό τη χρονιά 1983–84 από την Γ΄ Εθνική στο Εθνικό Ερασιτεχνικό πρωτάθλημα, τη μετέπειτα Δ΄ Εθνική.

Τα επόμενα χρόνια αγωνίστηκε μεταξύ τοπικού πρωταθλήματος και Δ΄ Εθνικής, για να επιστρέψει στην Γ΄ Εθνική το 2013 ύστερα από 29 χρόνια απουσίας. Στην Γ΄ Εθνική αγωνίστηκε από τη σεζόν 2013–14 έως και τη σεζόν 2015–16 που υποβιβάστηκε. Τη σεζόν 2017–18 κατέκτησε το πρωτάθλημα 1ου ομίλου της Α΄ ΕΠΣΠ και κέρδισε την επάνοδο στην Γ΄ Εθνική. Τη σεζόν 2018–19 αγωνίστηκε στην Γ΄ Εθνική, γνωρίζοντας ωστόσο τον υποβιβασμό. 
μικρογραφία|205x205εσ|Κόντρα στον ΠΟ Ατσαλένιου (0-0) για το Ειδικό Ερασιτεχνικό Πρωτάθλημα της σεζόν 2022–23.
Από το 2019 μέχρι το 2023 αγωνίστηκε στην Α΄ Ε.Π.Σ. Πειραιά για να αναδειχθεί πρωταθλητής την περίοδο 2022–23 και να κερδίσει την άνοδο στην Γ΄ Εθνική στο ειδικό πρωτάθλημα. Την επόμενη σεζόν (2023–24) γνώρισε ξανά τον υποβιβασμό τερματίζοντας στην τελευταία θέση του 4ου ομίλου της Γ΄ Εθνική, κάνοντας κακή πορεία.

Την αγωνιστική περίοδο 2024–25, η ομάδα έδωσε μάχη για την παραμονή της στην Α΄ Κατηγορία της Ε.Π.Σ. Πειραιώς καταφέρνοντας στις τελευταίες αγωνιστικές να αποφύγει την συμμετοχή στα play out. Τελικά τερμάτισε στην 8η θέση της βαθμολογίας. Την άσχημη αγωνιστική εικόνα της ομάδας επισκίασε ο θάνατος του 21χρονου ποδοσφαιριστή, Άλεξ Μπανγκσέ, ο οποίος κατά την διάρκεια του ημιχρόνου του αγώνα με τον Ίκαρο Καλλιθέας λιποθύμησε στα αποδυτήρια και τελικά έχασε την ζωή του από ανεύρυσμα, όπως διαπιστώθηκε αργότερα στην νεκροτομή. Όλα τα έξοδα της κηδείας του Καμερουνέζου ποδοσφαιριστή καλύφθηκαν από την διοίκηση του Ατρομήτου Πειραιώς. 

### Έδρα
Στο παρελθόν έδρα του Ατρομήτου Πειραιώς αποτέλεσαν επί χρόνια το Στάδιο «Γεώργιος Καραϊσκάκης» και το Δημοτικό Γήπεδο Νίκαιας. Στα πιο σύγχρονα χρόνια του συλλόγου έδρα του, μέχρι και σήμερα, αποτέλεσαν το Δημοτικό Γήπεδο Καμινίων και το Δημοτικό Γήπεδο Ρέντη «Σταύρος Μελισσουργός».

### Ποδοσφαιριστές
Από τον Ατρόμητο Πειραιώς ξεκίνησαν την καριέρα τους ο διεθνής επιθετικός του Ολυμπιακού Πειραιώς Γιώργος Σιδέρης το 1958 και ο επίσης διεθνής, μετέπειτα επιθετικός της Α.Ε.Κ., Ηλίας Παπαγεωργίου.

Από τον Ατρόμητο Πειραιώς αναδείχθηκαν ακόμη αρκετοί καταξιωμένοι ποδοσφαιριστές. Τρεις από αυτούς, οι κυνηγοί Χρήστος Χατζησκουλίδης, Γιώργος Δουρδουνάς και ο αμυντικός Ιωάννης Κοντογιώργος, οι οποίοι έκαναν πολυετή καριέρα στο ελληνικό ποδόσφαιρο. Ιδιαίτερα ταλαντούχος ήταν και ο επιθετικός Παναγιώτης Κατσαρός, σύγχρονος των Χατζησκουλίδη - Δουρδουνά, που όμως είχε πιο σύντομη καριέρα.

Με τον Ατρόμητο Πειραιώς αγωνίσθηκαν και οι μετέπειτα προπονητές, Νίκος Αλέφαντος και Νίκος Στριμπέλης.

### Τίτλοι – Διακρίσεις
#### Τίτλοι
* 1 Πρωτάθλημα Β΄ Εθνικής: 1960
* 1 Πρωτάθλημα Θερινό πρωτάθλημα Ο.Π.Α.Π. Β΄ Εθνικής - Νότιος όμιλος: 1973
* 1 Πρωτάθλημα Γ´ Εθνικής: 1980–81
* 6 Πρωταθλήματα Α΄ Ε.Π.Σ. Πειραιά: 1959–60, 1995–96, 2004–05, 2009–10, 2017–18, 2022–23
* 1 Πρωτάθλημα Γ΄ Ε.Π.Σ. Πειραιά: 1933–34
* 4 Κύπελλα Ε.Π.Σ. Πειραιά: 1987–88, 1999–00, 2003–04, 2011–12

#### Διακρίσεις
* Δευτεραθλητής Πειραιά 1946–47 - πρόκριση στο Πανελλήνιο πρωτάθλημα 1947
* Φιναλίστ Κυπέλλου Πειραιά (6): 1993, 1997, 1998, 2001, 2005, 2010
* Δευτεραθλητής στο Θερινό πρωτάθλημα Ο.Π.Α.Π. Β΄ Εθνικής (1): 1968

## Τμήμα καλαθοσφαίρισης

Ο Π.Α.Ο. Ατρόμητος Πειραιώς ίδρυσε τμήμα καλαθοσφαίρισης από το 1985. Το 1990 το τμήμα διαχωρίστηκε τυπικά από το σύλλογο, με απόφαση της Γενικής Συνέλευσης του συλλόγου και μετονομάστηκε σε «Σύνδεσμος Φίλων Ατρόμητος Πειραιά», συντμημένα «Σ.Φ. Ατρόμητος Πειραιά», συνεχίζοντας έτσι αυτόνομα. 

Το 2000 ο Σ.Φ. Ατρόμητος Πειραιά ενώθηκε με τη σειρά του, με τον αθλητικό σύλλογο Ηρακλή Πειραιά (που καλλιεργεί τμήματα βόλεϊ και στίβου) και δημιούργησε το μεγαλύτερο σωματείο στην ευρύτερη περιοχή, ακολούθως μετονομαζόμενο σε «Ένωση Συλλόγων Ηρακλής – Ατρόμητος Πειραιά», συντμημένα «Ε.Σ. Ηρακλής – Ατρόμητος Πειραιά» και «Ε.Σ.Η. Ατρόμητος Πειραιά», όπου συνεχίζει ως σήμερα.

## Παραπομπές


## Πηγές
* *40 χρόνια ελληνικό ποδόσφαιρο και ΠΡΟΠΟ*, έκδοση ΠΡΟΠΟΡΑΜΑ, 1999

Κατηγορία:Ατρόμητος Πειραιώς
Κατηγορία:Αθλητικοί σύλλογοι Πειραιά
Κατηγορία:Ιδρύσεις αθλητικών συλλόγων το 1926
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1926